b'\n_START_ARTICLE_\nTrempini\xc5\xb3 \xc5\xa0v\xc4\x8d. Mergel\xc4\x97s Marijos paveikslas\n_START_PARAGRAPH_\nTrempini\xc5\xb3 \xc5\xa0v\xc4\x8d. Mergel\xc4\x97s Marijos paveikslas buvo Trempiniuose (Kalvarijos sav.).\n_START_SECTION_\nIstorija\n_START_PARAGRAPH_\nPaveikslas ilg\xc4\x85 laik\xc4\x85 kabojo ant liepos med\xc5\xbeio Trempini\xc5\xb3 kaime (3 varstai nuo Liubavo). Pagal kitus \xc5\xa1altinius, XVIII a. pab. kabojo ant \xc5\xa1ermuk\xc5\xa1nio med\xc5\xbeio. I\xc5\xa1 ten buvo atgabentas \xc4\xaf Liubavo ba\xc5\xbeny\xc4\x8dios de\xc5\xa1in\xc4\x99 koply\xc4\x8di\xc4\x85. Per I pasaulin\xc4\xaf kar\xc4\x85 kartu su ba\xc5\xbeny\xc4\x8dia sudeg\xc4\x97. Pasta\xc4\x8dius nauj\xc4\x85 ba\xc5\xbeny\xc4\x8di\xc4\x85, buvo padaryta paveikslo kopija, kuri taip pat labai nukent\xc4\x97jo per II pasaulin\xc4\xaf kar\xc4\x85, kai sudeg\xc4\x97 ba\xc5\xbeny\xc4\x8dia. Ir dabar \xc5\xa1io paveikslo kopija blogos b\xc5\xabkl\xc4\x97s. Per gaisr\xc4\x85 sudeg\xc4\x97 ir ba\xc5\xbeny\xc4\x8dios dokumentai.\n_START_SECTION_\nApra\xc5\xa1ymas\n_START_PARAGRAPH_\nKai kurie XIX a. autoriai ra\xc5\xa1o, kad paveikslas pana\xc5\xa1us \xc4\xaf \xc4\x8censtakavos. Ta\xc4\x8diau i\xc5\xa1 Liubavo herbo, kur\xc4\xaf Stanislovas Augustas, patvirtindamas miesto privilegijas 1791 m., yra suteik\xc4\x99s Liubavui, matyti, kad paveikslas vadinamas \xc5\xa1v. Marijos Trempini\xc5\xa1k\xc4\x97s. Paveikslas, kurio dydis 50\xc3\x9735 cm, laikomas dviej\xc5\xb3 angel\xc5\xb3. Marija stovinti, be K\xc5\xabdikio, su vainiku ant galvos, rankas sud\xc4\x97jusi prie\xc5\xa1 save. Pana\xc5\xa1us herbas buvo pakartotas 1847 m., kai Liubavo miesto herbo projektas buvo nusi\xc5\xb3stas \xc4\xaf Var\xc5\xa1uv\xc4\x85 patvirtinti. Paveiksle ant m\xc4\x97lyno dugno Marija balta, paveikslo r\xc4\x97mai auksiniai, angelai balti su auksuotais raudonais sparnais. Viso herbo fonas baltas. Galimas dalykas, kad \xc5\xa1is vienintelis Lietuvos miest\xc5\xb3 herbas su Marijos atvaizdu yra stilizuotas ir neatvaizduoja tikrojo Liubavo stebuklingo paveikslo.\n_START_SECTION_\nPaveikslo malon\xc4\x97s\n_START_PARAGRAPH_\n1. Ilgus metus iki 1887 m., kai buvo restauruota koply\xc4\x8dia, prie paveikslo kabojo medinis ramstis \xe2\x80\x93 rai\xc5\xa1ojo stebuklingo pagijimo liudininkas. 2. 1904 m. Kalvarijos zakristijono Vincento Ka\xc5\xa1ubos 2 met\xc5\xb3 dukrel\xc4\x97 sunkiai susirgo. Kai gydytojai prane\xc5\xa1\xc4\x97, kad mergait\xc4\x97 mirsianti, t\xc4\x97vai j\xc4\x85 paaukojo Liubavo Dievo Motinai. Tai \xc4\xafvyko rugpj\xc5\xab\xc4\x8dio 20 d. Jau lapkri\xc4\x8dio 8 d. mergait\xc4\x97 buvo visi\xc5\xa1kai sveika ir su motina atvyko \xc4\xaf Liubav\xc4\x85 pad\xc4\x97koti Marijai. Motina prisiekusi paliudijo apie \xc4\xafvyk\xc4\xaf ir Marijos pagalb\xc4\x85.'